Helsingin poliisi tutkii perjantain 19. helmikuuta ja lauantain 20. helmikuuta välisen yön tapahtumia Kontulan ostoskeskuksen läheisyydessä.

Helsingin poliisi tutkii Kontulan ostoskeskuksen läheisyydessä tapahtuneita pahoinpitelyitä ja omaisuuden anastuksia, joihin epäillään syyllistyneen useita 15-17-vuotiaita nuoria poikia. Jopa 30-henkinen nuorisoporukka muodostui toisensa jollakin tavalla tuntevista pojista ja tytöistä, jotka olivat kokoontuneet Kontulaan viettämään aikaa.

Poikien joukossa on sekä kantasuomalaisia että ulkomaalaistaustaisia henkilöitä. Uhrit olivat satunnaisia ohikulkijoita.

Esitutkinnan aikana on ollut pidätettynä 12 nuorta, joista poliisin vaatimuksesta Helsingin käräjäoikeus vangitsi kaksi tapahtumien päätekijöiksi epäiltyä nuorta. Esitutkinta asiassa on edennyt, ja vangitut pojat on jo vapautettu.

Rikokset tapahtuivat heti puolenyön jälkeen. Ensimmäisessä tapauksessa neljä noin 25-vuotiasta miestä kohtasi noin 15-20 nuoresta koostuneen nuorisoporukan Kontulantien alikulkutunnelissa. Tupakan pyytämisestä alkanut sanaharkka johti siihen, että nuorisoporukka kävi miesten kimppuun.

Miehistä neljää pahoinpideltiin nyrkein ja potkimalla. Osa iskuista osui päähän, ja kaksi uhria menetti tajuntansa.

Pahimmat vammat sai uhri, jolta murtui pahoinpitelyn seurauksena leukaluu. Yhdeltä uhrilta varastettiin lompakko.

Poliisi tutkii rikoksia kahtena törkeänä pahoinpitelynä ja ryöstönä.

Seksuaalista ahdistelua

Myöhemmin yön aikana jengi kohtasi kolme 31-41-vuotiasta naista, joilta yhdeltä vietiin puhelin kädestä. Tilanteen selvittelyn aikana myös kahdelta muultakin naiselta vietiin puhelimet. Yksi naisista sai puhelimensa takaisin.

Osa nuorisoporukan jäsenistä tuli naisten iholle ja teki seksuaalisia ehdotuksia. Naisia myös uhattiin hakkaamisella, mutta tämä jäi uhkailun asteelle.

Poliisi otti jo samana yönä kiinni kaksi nuorta tapahtuneeseen liittyen.

Seuraavaan yönä kaksi nuorta pummi tupakkaa kahdelta bussipysäkillä seisseeltä mieheltä. Miehet eivät antaneet tupakkaa, joten nuoret alkoivat pahoinpidellä heitä. Molemmat uhrit kaatuivat maahan, ja toiselta uhrilta yritettiin viedä omaisuutta.

Asiaa tutkitaan pahoinpitelynä ja ryöstön yrityksenä. Uhreille ei syntynyt pahoinpitelyjen seurauksena vakavia vammoja.

Kaksikko pummasi myös kolmannelta mieheltä tupakkaa ja vastauksen ollessa kieltävä, he alkoivat pahoinpidellä tätäkin.

Pojat lähtivät uudestaan ostoskeskukselle, jossa he huomasivat poliisiauton. Pojat lähtivät karkuun ostoskeskuksen vastakkaiselle puolen. Siellä he toinen pojista alkoi haastamaan vastaan tulleen ulkomaalaisen pariskunnan miestä tappeluun. Mies ilmoitti ottavansa haasteen vastaan. Hän riisui päällystakkinsa ja antoi sen puolisolleen. Ennen tappelun aloittamista toinen pojista hyökkäsi yllättäen miehen kimppuun takaapäin niin, että mies kaatui maahan. Molemmat pojat jatkoivat miehen pahoinpitelyä, ja uhri menetti tajuntansa.

Tekoa tutkitaan törkeänä pahoinpitelynä.

Poliisi kertoo pääpiirteissään selvittäneensä rikoskokonaisuuden ja ottaneensa kiinni nuoria. Esitutkinnassa selvisi, että yksi 15-vuotias poika oli ollut mukana sekä lauantain että sunnuntain rikoksissa.

Kuulusteluissa selvisi myös, että osa pahoinpitelyistä sai alkunsa, kun joku pojista halusi näyttää muille nuorille " olevansa kova jätkä " .

Lauantaina paikalla on ollut ainakin 15 nuorta, joista ilmeisesti kolme on osallistunut varsinaisiin pahoinpitelyihin ja kolme muuta omaisuuden varastamiseen tai varastamisen yrityksiin. Suurin osa nuorista on ollut paikalla vain sivustaseuraajana.

Rikokset tapahtuivat lauantaina 20. helmikuuta ja sunnuntaina 21. helmikuuta.